  Наталья Тетерина 11-тӥ толшоре биатлонъя Дуннелэн кубокез понна вожвылъяськонлэн Рупольдингын ортчись люкетаз нылкышноослэн 4 пол ыбылӥськыса 15 иськеме нимаз бызьылонъёссы ортчизы. Та ӵошатсконын устоез Италиысь Доротея Вирер луиз, со вань мишеньёсты ворсаз. Солэсь 12,7 секундлы кыльыса, финка Кайса Мякяряйнен «азвесь» басьтӥз, нош Канадаысь Розанна Кроуфорд куинетӥ луиз (+21.2 секунд). Удмуртиысь спортсменка Ульяна Кайшева понна та ӵошатскон таяз сезонын Дуннелэн кубокез понна вожвылъяськонын нырысетӥез вал. Асьмелэн биатлонисткамы туж ляб ассэ возьматӥз. Ыбылӥськонын со 6 пол янгышаз, котькуд ворсамтэ мишенез понна одӥг минутэн ватсаськиз. Озьы Можгаысь спортсменка 89-тӥ инты гинэ басьтӥз. Вормисьлэсь со 7 минутлы но 15 секундлы кылиз. Россиысь биатлонистъёслэн огазеяськонзылы Ульяна Кайшева пыӵалэныз шугъяськонъёс сярысь вераз. Соосын йырин спортсменка сокем ляб бызьылӥз. Асме умой шӧдӥсько вал. Умой ыбылӥськи но дасяськи (ӵошатскон азьын — ред.). Бызиськиз умой, но берпуметӥ кругын мылкыды куашкамын вал ни. Мон ӧй быгаты ӝоглыкме возьыны. Мылкыды пыӵалэ тӥяськемен сыӵе вал. Мынам пыӵалысьтым диоптрез усиз, сое ӵошатскон вискын воштӥзы Ульяна Кайшева (Россиысь биатлонистъёслэн огазеяськонзылэн пресс-службаез)Пусъём, ӝоглыкезъя Ульяна Кайшева Россиысь спортсменкаос пӧлын толон устоез луиз. Озьы ке но Германиысь кужмо «куасэн бызьылӥсьлы» Дениз Херманнлы 3 минут пала келяз. 13-тӥ толшоре нылкышноос эстафетаын бызёзы. Тегъёс: Спорт Биатлон Удмуртия УльянаКайшева  